tartuNLP/wikipedia-smugri-20251201 huggingface dataset:
Populaatiogenetiikka

Populaatiogenetiikka tai väestögenetiikka on perinnöllisyystieteen haara, joka tutkii alleeli- ja genotyyppifrekvenssien vaihtelua populaatioissa sekä tätä vaihtelua sääteleviä evoluutiotekijöitä: luonnonvalintaa, geneettistä ajautumista, mutaatioita ja geenivaihtoa. Populaatiogenetiikka pyrkii selvittämään myös adaptaation ja lajiutumisen mekanismeja.
Populaatiogenetiikkaa sovelletaan esimerkiksi evoluutiotutkimuksessa, populaatioekologisessa tutkimuksessa, jalostuksessa, väestöjen ja populaatioiden historian tutkimuksessa, tautiperimän kartoituksessa ja rikostutkimuksessa. Alan keskeisiä tutkimusmenetelmiä ovat matemaattinen mallintaminen, kokeellinen tutkimus ja luonnonpopulaatioiden tutkimus. 
Nykyaikainen synteettinen evoluutioteoria (moderni synteesi) syntyi, kun populaatiogenetiikka sovitettiin yhteen klassisen Charles Darwinin aloittaman evoluutioteorian kanssa 1930- ja 1940-lukujen aikana.
Raumo (Tornio)

Raumo on yksi Tornion vanhimmista kylistä. Raumo jakautui Ala- ja Yliraumoon jo 1600-luvun alussa. Raumon kylällä virtaa Raumonjoki. Kylä sijaitsee noin kuusi kilometriä Tornion keskustasta.
Pirkkiö

Pirkkiö on kylä Tornion kaupungissa, Tornionjoen suun Suomen puolella. Pirkkiö ulottuu Parasniemen pappilasta, Kristinebergin kautta aina Röyttään saakka. Siihen kuuluu myös saaria, kuten Kuusiluoto, Sassi ja Oxö. Pirkkalaisten sanotaan olleen Pirkkiön ensimmäisiä asukkaita. Pirkkiössä sijaitsee muun muassa 1797 valmistunut Alatornion kivikirkko.
Pirkkiö on nykyään Tornion nopeimmin kehittyvää asuntoaluetta. Tornionjoen sivuhaaran, Kirkkoputaan rannalla sijaitseva niin sanottu "Uusi Pirkkiö" on yksi Tornion, Lapin ja koko pohjoisen Suomen hintavimmista asuinalueista. Talot Pirkkiössä ovat usein kaksikerroksisia omakotitaloja.
Pirkkiön Puuluodossa sijaitsee Alatornion Pirkkojen hiihtokeskus.
Senegalin lippu

Senegalin lippu on Senegalin tunnus vaakunan, moton ja kansallislaulun ohella. Malliltaan se on trikolori, jonka värit ovat vasemmalta oikealle vihreä, keltainen ja punainen. 
Senegalin lippu otettiin käyttöön kun Senegal irtautui Malista. Tähti symboloi lippujen eroja. Senegalin lipussa värit edustavat kolmea puoluetta, jotka yhdistyivät muodostaen Union Progressiste Sénégalaisen eli Senegalin Edistyksellinen Unionin, jota johti presidentti Léopold Sédar Senghor. Tähti edustaa valistusta ja tietoa.
Carl-Olaf Homén

Carl-Olaf Lars Alexander Homén (s. 24. maaliskuuta 1936 Helsinki) on suomalainen urheiluvaikuttaja, varatuomari ja entinen ministeri.
Homén valmistui oikeustieteen kandidaatiksi vuonna 1959, opiskeli vuosina 1959–1960 Delawaren yliopistossa Yhdysvalloissa ja sai varatuomarin arvon vuonna 1962. Hän toimi vuosina 1960–1963 Suomen Työnantajain Keskusliiton sihteerinä ja vuosina 1963–1964 apulaisosastopäällikkönä, vuosina 1964–1966 Puunjalostusteollisuuden Työnantajaliiton lainopillisena asiamiehenä, vuosina 1966–1970 Oy Wilh. Schauman Ab:n hallinnollisena lakimiehenä ja vuosina 1970–1974 hallintojohtajana.
Carl-Olaf Homén toimi puolustusministerinä Sorsan I hallituksessa 1. elokuuta 1974 – 13. kesäkuuta 1975. Homénin puolue oli ruotsalainen kansanpuolue.
Homén toimi Teollisuusvakuutuksen varatoimitusjohtajana vuosina 1974–1975 ja toimitusjohtajana vuodesta 1975 vuoteen 1996, jolloin hän jäi eläkkeelle. Homén istui myös mm. Nokian, Partekin, Silja Linen sekä Cultorin hallituksissa. Hänelle myönnettiin ministerin arvonimi vuonna 2012.
Carl-Olaf Homén loi Stafettkarnevalen-viestijuoksutapahtuman vuonna 1961. Hän oli myös mukana luomassa Suomen Liikunta ja Urheilu -kattojärjestöä vuonna 1993. Homénille myönnettiin Suomen liikuntakulttuurin ja urheilun suuri ansioristi vuonna 1994. Vuonna 1999 hänet vihittiin kasvatustieteen kunniatohtoriksi Åbo Akademissa. Sotilasarvoltaan Homén on reservin luutnantti.
Homénille myönnettiin Elämänura-palkinto Suomen urheilugaalassa 2024.
 Puheenjohtaja 1960–64
 Puheenjohtaja 1966–70
 Pääsihteeri 1969–73
 Varapuheenjohtaja 1981–84
 Puheenjohtaja 1984–88
 Puheenjohtaja 1977–80
 Järjestelytoimikunnan puheenjohtaja
 Hallituksen jäsen 1995–99
 Puheenjohtaja 2000–03.
 Hallituksen jäsen 1979–87
 Puheenjohtaja 1987–99
 Kunniapuheenjohtaja 99–
 Hallituksen jäsen 1987–99
 Kunniajäsen 1999–
Satelliittiradio

Satelliittiradio tarkoittaa digitaalista radiolähetystä, jossa radiosignaali lähetetään ensin tietoliikennesatelliittiin, joka jatkolähettää lähetyksen. Signaali vastaanotetaan Maan pinnalla tai ilma-aluksessa sijaitsevalla radiovastaanottimella. Satelliittiradiotekniikkaa hyödyntävää vastaanotinlaitteistoa kutsutaan satelliittiradiovastaanottimeksi tai satelliittiradioksi. Radiosignaaleja välitävät satelliitit ovat paljolti yksityisessä omistuksessa, ja palvelujen käytöstä voidaan periä maksua. On kuitenkin myös tietoliikennesatelliitteja (kuten egyptiläinen Nilesat), joiden radiolähetysten joukossa on myös maksuttomia satelliittikanavia. Lisäksi avointen julkisen palvelun tai FTA (Free-to-Air) satelliittilähetysten kautta voi löytää radiokanavia. 
Satelliittiradio toimii kaikkialla, mistä vain on suora näkyvyys taivaalle. Paikallisilla signaalinvahvistimilla lähetykset saadaan kuulumaan myös tunneleissa ja korkeiden talojen katveessa. Satelliittiradion etuina ovat laaja kuuluvuusalue ja verrattain nopea tiedonsiirto. Satelliittiradio on havaittu hyväksi vaihtoehdoiksi maissa, joiden pinta-ala on suuri ja asukastiheys pieni. Tiheään asutuissa maissa on kannattavampaa käyttää paikallisia radiolähetyksiä.
Satelliittiradio käyttää 1,4 GHz:n taajuutta ja Eureka 147 DAB -teknologiaa lähetyksiinsä muualla paitsi Pohjois-Amerikassa, jossa on käytössä 2,3 GHz:n taajuus SDARS-teknologialla. 
Yhdysvalloissa kaksi satelliittiradion johtavaa palveluntarjoajaa ("XM Satellite Radio" ja "Sirius Satellite Radio") fuusioituivat vuonna 2008 . Yhdysvalloissa on tarjolla monenlaisia radiovastaanottimia ja saatavilla on lukuisia radiokanavia. Vastaanottimia on pienistä mobiilimalleista kotistereolaitteisiin. Autoalalla on myös kiinnostuttu satelliittiradiovastaanottimista. Useat suurimmista autonvalmistajista ovat sopineet autoihin asennettavista järjestelmistä. Jokaisella radiovastaanottimella on oma yksilöivä tunnistetieto, jolla se tunnistetaan ja kytketään järjestelmään.
Suomen Liikunta ja Urheilu

Suomen Liikunta ja Urheilu ry (lyhenne SLU) oli vuosina 1993–2012 toiminut suomalaisten liikuntajärjestöjen katto- ja palvelujärjestö. SLU muodostui urheilun ja liikunnan järjestörakenteen uudistuksen seurauksena. Rakennemuutoksessa SVUL (Suomen Valtakunnan Urheiluliitto) lakkautettiin ja TUL (Työväen Urheiluliitto), Suomen Palloliitto ja CIF (Centralidrottsförbundet) menettivät keskusjärjestöaseman.
SLU, Nuori Suomi ja Suomen Kuntoliikuntaliitto päättivät vuosikokouksissaan kesäkuussa 2012 uuden järjestön perustamisesta, toimintojen siirtämisestä uuteen järjestöön ja vanhojen järjestöjen yhdistystoiminnan lakkauttamisesta. Toiminnot ja henkilökunta siirtyivät uuteen järjestöön, Valoon vuoden 2013 alussa ja sen lakattua edelleen Olympiakomiteaan 1.1.2017.
SLU-yhteisö.
SLU:n yli 130 jäsenjärjestössä oli jäseninä yli 1,1 miljoonaa suomalaista. Yhdessä jäsenjärjestöjensä kanssa SLU muodosti SLU-yhteisön. 
SLU:ssa työskenteli hieman yli 50 ihmistä. SLU:n henkilöstön osaaminen liittyi liikunta- ja urheilupolitiikkaan, seurojen ja jäsenjärjestöjen tuntemukseen ja tarpeisiin sekä verkostotyöhön.
SLU:n jäsenjärjestöinä olivat muun muassa 76 lajiliittoa, 15 SLU-aluetta, neljä erityisryhmien liikuntajärjestöä sekä valtakunnallisia liikuntajärjestöjä (Työväen Urheiluliitto TUL, kahdeksan ruotsinkielistä järjestöä, neljä koululais- ja opiskelijajärjestöä, kaksi kuntoliikuntajärjestöä, Suomen Olympiakomitea, Suomen Paralympiakomitea ja Nuori Suomi) sekä 17 tukijäsenjärjestöä.
Reilu Peli.
Reilu Peli oli kaikkien SLU-yhteisön jäsenten yhteinen näkemys, jonka todelliseen tavoittelemiseen jäsenjärjestöt olivat sitoutuneet. Reilua Peliä päivitettiin syksyllä 2010, jolloin SLU ry hyväksyi syyskokouksessaan Reilun Pelin uudet ihanteet ja tavoitteet, jotka ovat seuraavat:
Liikunnan ja Urheilun Maailma -verkkolehti.
Suomen Liikunta ja Urheilu julkaisi "Liikunnan ja Urheilun Maailma" -nimistä verkkolehteä, jonka artikkelit käsittelivät liikuntakulttuuria ja -politiikkaa. LUM ilmestyi joka toinen viikko lukuun ottamatta kesäkautta.
Yashima

Yashima () oli keisarillisen Japanin laivaston Fuji-luokan pre-dreadnought-taistelulaiva. Alus oli sisaraluksensa "Fujin" kanssa ensimmäiset Japanille valmistetut nykyaikaiset sotalaivat. Yhdessä taistelulaivojen ("Shikishima", "Fuji", "Hatsuse", "Asahi" ja "Mikasa") kanssa alus muodosti Japanin päätaistelulinjan Venäjän–Japanin sodassa vuosina 1904–1905.
Valmistus.
Japanilaiset itse olivat vielä kykenemättömiä rakentamaan moderneja terässotalaivoja, joten "Yashima" tilattiin 1894 vuoden 1894 laivasto-ohjelmassa Armstrong Whitworthiltä. Tammikuussa telakka kutsuttiin esittelemään Phillip Wattsin tekemää suunnitelmaa sekä tekemään tarjouksen yhdestä tai kahdesta 14 900 tonnin taistelulaivasta. Elokuussa telakan suunnitelma vahvistettiin ja varsinainen tilaus allekirjoitettiin. Aluksen köli laskettiin 6. joulukuuta Elswickissä telakkanumerolla 625. Alus laskettiin vesille 8. helmikuuta 1896 ja valmistui 14. syyskuuta 1897.
Ennen tietokonegrafiikan aikoja telakat valmistivat äärimmäien tarkkoja pienoismalleja suunnitelmistaan. Aluksen pienoismalli on yhä olemassa ja esillä Royal Hospital Schoolissa, Holbrookissa, Suffolkissa. Plakaatissa lukee ”Japanese Armourclad ’Yashima’ 19 3/4 knots speed, built by Sir W.G. Armstrong Whitworth &amp; Co Ld. Elswick Shipyard 1897 Newcastle on Tyne. Designed by Sir Philip Watts, KCB, FRS etc.”
Palvelus.
"Yashima" toimitettiin 1897 ja liitettiin 1. divisioonan 1. laivueeseen amiraali Nashiba Tokiokin alaisuuteen Venäjän–Japanin sodan alettua. 14. toukokuuta 1904 amiraali Nasiba lähti merelle lippulaivansa "Hatsusen" sekä taistelulaivojen "Shikishima" ja "Yashiman" kanssa. Lisäksi osastoon kuului risteilijä "Kasagi" ja lähettialus "Tatsuta". Laivojen tehtävänä oli vapauttaa japanilaisten saarto Port Arthurin ulkopuolella. 15. toukokuuta aamulla laivue saavutti kohtauspaikan ja jatkoi luoteeseen, kunnes se oli noin 15 mailia Port Arthurista. Tästä Nashiba päätti lähteä partioimaan idän kautta pohjoiseen ohi sataman suun. Tämä toi hänen laivueensa Venäjän keisarillisen laivaston miinalaiva "Amurin" laskemaan miinakenttään. "Hatsuse" ja "Yashima" osuivat miinoihin ja upposivat japanilaisten pahimmassa yksittäisessä laivastotapaturmassa Venäjän–Japanin sodan aikana.
Nitrokiss

Nitrokiss on vuonna 2003 perustettu tamperelainen rockyhtye.
Historia.
Perustettu vuonna 2003. Bändi äänitti promo-EP:n "Welcome to Nitroland" vuonna 2004. Nitrokiss sai levytys- ja julkaisusopimuksen Pajula Recordsilta syksyllä 2006. Debyyttisingle ”Addiction” ilmestyi marraskuussa 2006. Se nousi Suomen singlelistalle parhaimmillaan sijalle 17. Nitrokissin debyyttialbumi "Addicted To" ilmestyi huhtikuussa 2007. Saman vuoden syksynä yhtye julkaisi vielä "Tales from the pit-"ep:n, joka kävi singlelistan sijalla 9. Kitaristi Miguelin lähdön jälkeen yhtye jatkoi nelihenkisenä ennen Tommi Strömbergin tuloa kitaraan. Yhtyeen sisäinen murros ja musiikillisten asioiden yhteisymmärrys käynnisti vihdoin myös toisen pitkäsoiton äänitykset. Ensimmäinen single ”Through With You” ilmestyi kesällä 2009 ja toinen ”Awake” tammikuussa 2010. Albumi "Blindfolded" julkaistiin 2010.
Kuntonyrkkeily

Kuntonyrkkeily on liikuntamuoto, jonka liikkeet ovat samoja kuin nyrkkeilyssä. Laji on kuitenkin puhtaasti liikunnallinen, eikä siinä otella toista vastaan, vaan sparrataan ja lyödään nyrkkeilysäkkiä tai pistehansikkaita.
Alkujaan laji oli enemmän naisten kuin miesten suosiossa. Harrastajamäärät ovat kuitenkin tasoittuneet, ja mies- ja naispuolisia harrastajia on lähes yhtä paljon, yhteensä yli 20 000. Lajin suosio perustuu selkä- ja niskalihaksia rentouttaviin liikeratoihin, jotka rentouttavat tehokkaasti kipeytyneitä lihaksia, ja lievittävät sen ansiosta myös niskasta lähtevää säteilevää päänsärkyä. 
Kuntonyrkkeily kehittää erityisesti hartia-, selkä-, ja pakaralihaksia.
Kevon luonnonpuisto

Kevon luonnonpuisto () on Pohjois-Lapissa Utsjoen alueella sijaitseva luonnonpuisto. Tämä Metsähallituksen hoidossa oleva alue on perustettu 1956, ja sen pinta-ala on noin 712 neliökilometriä. Puiston tarkoituksena on Kevon kanjonin ja ympäröivän tunturiluonnon suojelu.
Luonnonpuiston keskeinen osa on yli 40 kilometriä pitkä ja paikoin lähes 80 metriä syvä kanjoni, jonka pohjalla virtaa Kevojoki. Ympärillä on tasaisempaa tunturiylänköä. Kanjonissa on useita putouksia, joista tunnetuin on komea Fiellu-putous yläjuoksulla.
Luonnonpuistossa liikkuminen on sallittu vain kahta merkittyä reittiä pitkin. Kevon retkeilyreitti on 64 kilometriä pitkä, rotkoaluetta pitkin kulkeva reitti. Kuivin reitti on 78 kilometriä pitkä, tunturialueella kulkeva reitti. Molemmat reitit ovat melko vaikeakulkuisia, ja niihin sisältyy muun muassa useita kahluuylityksiä.
Heti luonnonpuiston alueen vieressä on Turun yliopiston Lapin tutkimuslaitos Kevon tutkimusasema, josta käsin yliopisto on tehnyt alueella luonnontieteellistä tutkimusta vuodesta 1956. Tutkimusasema on Kevojärven Kevoniemessä lähellä Kevojoen suuta.
Eläimistö ja kasvisto.
Puiston pesimälinnustoon kuuluvat muun muassa maakotka, piekana, sepelrastas ja tunturihaukka. Puistossa liikkuu myös karhuja.
Kevon luonnonpuiston alueella kasvaa lukuisia harvinaisia kasveja, muun muassa suippohärkylä, myyränporras, pohjannoidanlukko, idänimarre, kaljukiviyrtti, keminpikkuängelmä, pahtahanhikki, ruijanpahtahanhikki, lettorikko, lapinesikko, kalliosirkunjyvä, metsänemä, pahtaketokeltto, ruijankissankäpälä, siroarnikki ja tunturivehniö. Monet lajeista ovat Suomessa rauhoitettuja ja uhanalaisia.
Thaimaan valtionrautatiet

Thaimaan valtionrautatiet (, , lyh. SRT) on Thaimaan valtion omistama rautatieyhtiö, joka perustettiin vuonna 1890. SRT kuljettaa yli 50 miljoonaa matkustajaa vuositasolla. Vuonna 2005 Thaimaan valtionrautateiden verkosto oli 4070 km pitkä ja kokonaan metrin raideleveydellä oleva kapearaiteinen rautatie. Rautatieverkosto on melkein kokonaisuudessaan yksiraiteista, vaikkakin Bangkokin alueella tärkeimmät raiteet ovat kaksi- tai useampiraiteisia.
Historia.
Thaimaan valtionrautatiet perustettiin vuonna 1890 nimellä "Royal Siamese Railway" (RSR). Perustettaessa rautatielaitos jaettiin kahteen osastoon, pohjoiseen ja eteläiseen rautatiehen, jotka yhdistettiin 5. kesäkuuta 1917. Operatiivinen johto ja suuri osa päällystöstä olivat alkuvaiheessa eurooppalaisia. Koillisen radan ensimmäinen rautatieosuus Bangkokista Ayutthayaan, pituudeltaan 71 km, aloitettiin 1891 ja saatettiin päätökseen 26. maaliskuuta 1894. Thonburi - Phetchaburi -linja (150 km), josta tuli myöhemmin eteläinen rata (Southern Line), avattiin 19. kesäkuuta 1903.
Pohjoinen rata rakennettiin alun perin normaaliraideleveydellä, mutta 1920 maassa aloitettiin siirtyminen kapearaiteiseen järjestelmään naapurivaltioiden Malesian, Burman ja Kambodžan mukaisesti, mikä toteutettiin koko valtakunnassa seuraavan kymmenen vuoden kuluessa. Kuninkaallinen Siamin rautatiet muutti nimensä nykyiseksi Thaimaan valtionrautatieksi 1. heinäkuuta 1951.
Verkosto.
Thaimaan valtionrautateillä on henkilöliikennettä seuraavilla reiteillä:
Arthur Lee

Arthur Lee (7. maaliskuuta 1945 Memphis, Tennessee – 3. elokuuta 2006 Memphis, Tennessee) oli yhdysvaltalainen muusikko. Hän tuli tunnetuksi yhtyeestä Love, jonka "Forever Changes" -albumi vuodelta 1967 on yhtyeen tunnetuin. Lee oli yksi Yhdysvaltojen länsirannikon psykedeelisen musiikin vaikuttajista 1960-luvulla.
Lee kuoli 3. elokuuta 2006 leukemiaan Memphisissä.
Wilhelm Schickard

Wilhelm Schickard (22. huhtikuuta 1592 Herrenberg – 23. lokakuuta 1635 Tübingen) oli Tübingenin yliopiston professori. Schickard rakensi vuonna 1623 ensimmäisen mekaanisen laskukoneen.
Messier 56

M56 on pallomainen tähtijoukko Lyyran tähdistössä. Sijainti on suunnilleen Beta Cygni (Albireo) ja Gamma Lyrae -tähtien puolivälissä. Se on himmeimpiä Messierin luettelon pallomaisista tähtijoukoista. M56 on noin 32 900 valovuoden etäisyydellä Maasta ja noin 85 valovuotta halkaisijaltaan. Näennäinen halkaisija on noin 8,8 kaariminuuttia.
Tähtijoukon löysi Charles Messier vuonna 1779. Tähtijoukosta on löydetty noin 12 muuttuvaa tähteä.
Wendtin talo

Wendtin talo oli Gustaf Estlanderin piirtämä rakennus Helsingin Siltasaaressa, Hakaniementorin laidalla. Se valmistui vuonna 1903. Talo sai nimensä isännöitsijänsä Carl Viktor Alexander von Wendtin mukaan. Talossa asui vaurasta väkeä palvelijoineen, vaikka se sijaitsikin työ­väen kaupungin­osassa Pitkänsillan takana. Kansallis-Osake-Pankki osti 1960-luvun alussa kaikki korttelin tontit ja rakennukset. Tontilla oli paljon hyödyntämätöntä rakennusoikeutta, mikä teki alueesta erittäin kiinnostavan sijoitus­kohteen. Tontti­kauppojen jälkeen pankki järjesti korttelin suunnittelusta kutsu­kilpailun, jonka lähtö­kohtana oli kaikkien vanhojen talojen purku. Arkkitehti­kilpailuun kutsuttiin mukaan sen ajan tunnetuimpiin arkkitehteihin kuuluneet Aarne Ervi ja arkkitehti­pariskunta Kaija ja Heikki Siren, jotka myöhemmin voittivat arkkitehti­kilpailun.
Koko kortteli, jolla tuolloin sijaitsi Wendtin talon lisäksi toinen jugendtalo sekä muutama puu­talo, purettiin 1960-luvun alussa. Tontille rakennettiin Ympyrätalo, joka valmistui 1968.
TAAG Angola Airlines

TAAG Angola Airlines (port. "Linhas Aéreas de Angola") Angolan kansallinen lentoyhtiö. Luandassa pääkonttoriansa pitävä yhtiöllä on laaja kotimaan verkosto ja se lentää eri puolille Afrikkaa, Eurooppa sekä Etelä-Amerikkaa. Yhtiö on Angolan valtion täysin omistama ja omistaa täysin tytäryhtiönsä Angola Air Charterin.
Laivasto.
Heinäkuussa 2016:
Kulula.com

Kulula.com oli eteläafrikkalainen halpalentoyhtiö, joka lensi maan sisäisiä lentoja. Se perustettiin heinäkuussa 2001 ja aloitti toimintansa elokuussa 2001. Yhtiö oli eteläafrikkalaisen Comair Limitedin tytäryhtiö.
Yhtiö ajautui taloudellisiin vaikeuksiin erityisesti koronaviruspandemian vuoksi ja se lopetti toimintansa samaan aikaan emoyhtiönsä kanssa kesäkuussa 2022.
Laivasto.
Kulula.comin laivastoon kuului heinäkuussa 2021 yhdeksän lentokonetta.
Efektiivinen korko

Efektiivinen korko tai sisäinen korko (IRR) on laajasti käytetty menetelmä eri investointivaihtoehtojen välisessä vertailussa.
Efektiivisen koron määritelmä.
Efektiivinen korko (IRR = Internal Rate of Return) on se korko, jolla diskontattujen kassavirtojen nykyarvojen summa on nolla. Matemaattisesti esitettynä yhtälö on seuraava:
formula_1 
PV = kassatapahtuman suuruus
i = kassatapahtuman ajankohta
r = efektiivinen korko.
Efektiiviseen korkoon vaikuttavat tekijät.
Efektiiviseen korkoon vaikuttavat seuraavat tekijät:
Jos esimerkiksi minkä tahansa luottoon liittyvän tapahtuman summa tai ajankohta muuttuu, on efektiivinen korko aina laskettava uudestaan.
Kassatapahtumien ajankohdat voidaan sopia eri osapuolten välillä tai ne voidaan olettaa. Kuitenkin mitä pitemmälle tulevaisuuteen tapahtumat ajoittuvat, sitä suurempi on niiden toteutumiseen liittyvä epävarmuus.
Kassatapahtumien suuruutta voidaan säädellä eri parametrein (luoton/sijoituksen suuruus, korko, lyhennystapa, käsittelypalkkiot, osingot yms.) tai niiden suuruus voidaan olettaa (sijoitusten realisointiaika ja -hinta yms.).
Efektiivisen koron rajoitteet.
Efektiivinen korko ei sisällä kaikkea rahan sijoituksessa tai lainauksessa tarvittavaa tietoa. Se kuvaa ainoastaan tietyn aikataulun toteutumiselle oletetun rahoitusoperaation sisäisen koron, jossa palautuvat varat oletetaan sijoitettavan edelleen efektiivisellä korolla (mikä pitkällä sijoitushorisontilla ei aina ole realistinen arvio).
Efektiivinen korko ei ota huomioon seuraavia ominaisuuksia:
Cabo Verde Airlines

Cabo Verde Airlines , aiemmin TACV, on Kap Verden kansallinen lentoyhtiö, joka perustettiin 1958. TACV on lyhenne sanoista "Transportes Aéreos de Cabo Verde".
Laivasto.
Cabo Verde Airlinesin laivasto koostui seuraavasti toukokuussa 2019. Keski-ikä 26 vuotta.
LAM Mozambique Airlines

LAM Mozambique Airlines (Linhas Aéreas de Moçambique) on Mosambikin kansallinen lentoyhtiö.
LAMilla on kansainvälisiä kohteita Keniassa, Portugalissa, Etelä-Afrikassa, Tansaniassa ja Zimbabwessa.
Laivasto.
Heinäkuussa 2021 LAM Mozambique Airlinesin laivastoon kuului neljä lentokonetta, joiden keski-ikä oli 14,5 vuotta.
LATAM Ecuador

LATAM Ecuador (esp. Aerolane Líneas Aéreas Nacionales del Ecuador) on ecuadorilainen lentoyhtiö, jonka pääkonttori sijaitsee Quitossa. Yhtiö lentää reittilentoja Quitosta ja Guayaquilista. Yhtiö perustettiin heinäkuussa 2002 nimellä LAN Ecuador ja se aloitti lentonsa huhtikuussa 2003. Yhtiön omistavat Translloyd (55%) ja LAN Airlines (45%). Se on Oneworld-allianssin liitännäisjäsen.
Kun LAN ja TAM yhdistyivät LATAM Airlines Groupiksi vuonna 2012, myös LAN Ecuador muutti nimensä LATAM Ecuadoriksi.
Laivasto.
LATAM Ecuadorin laivastoon kuului heinäkuussa 2016 kuusi Airbus A319-100 -konetta. Niiden lisäksi yhtiö käyttää kuitenkin myös emoyhtiö LATAM Airlinesin koneita.
Kiss Unplugged

Kiss Unplugged on yhdysvaltalaisen rock-yhtye Kissin livealbumi vuodelta 1996. Albumi on nauhoitettu New York Cityssä Sony Music Studiosilla Music Televisionin "MTV Unplugged" -ohjelmasarjan konsertissa 9. elokuuta 1995 noin 500 hengen yleisön edessä, ja sen tuotti Alex Coletti. Konsertissa yhtyeen alkuperäinen eli Paul Stanleyn, Gene Simmonsin, Ace Frehleyn ja Peter Crissin muodostama kokoonpano esiintyi ensimmäisen kerran yhdessä sitten vuoden 1980.
Albumi julkaistiin Mercury Records -levymerkillä 12. maaliskuuta 1996, ja alun perin Music Televisionin televisioesitykseen taltioitu esiintyminen julkaistiin myös VHS- ja DVD -formaateissa. "Kiss Unplugged" nousi Yhdysvalloissa Billboard 200 -albumilistan sijalle 15., ja ylitti myös kultalevyrajan. Suomessa albumi sijoittui albumilistalla korkeimmillaan sijalle 18. Singlenä albumilta julkaistu versio kappaleesta ”Rock and Roll All Nite” nousi Yhdysvalloissa Mainstream Rock Tracks -listan sijalle 13.
Suomen Taikurit

Suomen Taikurit ry on vuonna 1972 perustettu taikureiden yhdistys. Perustamiskokoukseen osallistuivat Lasse Tiilikainen, Timo Jurva, Kari Levelä, Olavi Vainionpää sekä Timo Saikkonen. Yhdistyksen nimi oli alun perin Taikaritarit ry, mutta jäsenistön toivomuksesta nimi muutettiin vuonna 2002 nykyiseen muotoonsa.
Suomen Taikureiden nykyisenä puheenjohtaja toimii Markus Tervo. Sitä edellinen puheenjohtaja oli Miika Pelkonen. Kunniapuheenjohtaja on Kim Wist. Yhdistys on Suomen suurin ja aktiivisin taikurijärjestö, sen tarkoitus on tuoda taikuutta tietoisuuteen. Yhdistys järjestää säännöllisesti kilpailuja ja seminaareja sekä viikoittaisia tapaamisia taikurikollegoiden kesken.
Lisälevy

Lisälevy ( tai "expansion disk") eli lisäosa on erikseen myytävä osa aiemmin julkaistuun tietokonepeliin. Useimmiten lisälevyillä peliin lisätään uusia tehtäviä, hahmoja ja hirviöitä, varusteita, ja muuta vastaavaa.
Useimmiten lisälevyt vaativat alkuperäisen pelin omistamisen, ja ovat hinnaltaan huomattavasti alhaisempia. Jotkut lisälevyt toimivat myös yksinään (esimerkiksi jotkin "Half-Life"n lisälevyt toimivat myös ilman alkuperäistä peliä). Toisinaan lisälevyä aletaan myydä alkuperäisen pelin kanssa, ja toisinaan pelistä julkaistaan painoksia, joka sisältää alkuperäisen pelin ja kaikki julkaistut lisälevyt.
Monessa tapauksessa lisälevyt on annettu ulkopuolisen kehittäjän tehtäväksi, joskin se, että lisälevy on alkuperäisen tekijätiimin tekemä, ei ole poikkeavaa.
Konsoleilla lisälevyjä ei niiden toimintatavasta johtuen ole aikaisemmin nähty kovin usein, mutta uusilla konsoleilla niitä on alkanut esiintyä useammin. Esimerkiksi Xbox-konsolilla peleihin julkaistaan lisäosia Xbox Liven kautta.
Jari Pyykölä

Jari Pyykölä (s. 29. helmikuuta 1956 Vihanti) on suomalainen jalkapallovalmentaja.
Pyykölä on valmentanut liigassa FC Jazzia, FC Lahtea, Kuopion Palloseuraa sekä Vaasan Palloseuraa ja Ruotsissa mm. IF Brommapojkarnaa.
Hän johti Jazzin Suomen mestaruuteen kaudella 1996, valmensi tukholmalaisen IF Brommapojkarnan sarjanousuun kaudella 1998 ja nosti VPS:n Ykkösestä liigaan kaudeksi 2006.
Kaudella 2006 Pyykölä piti Vaasan Palloseuran liigassa. Pyykölä erotettiin 9. kesäkuuta 2007. Jari Pyykölä piti välivuoden 2008 ja teki sopimuksen loppuvuonna 2008 valmentaa kaudella 2009 Kakkosessa pelannutta OPS-jp:tä. Hän kuitenkin erosi tehtävästään huhtikuun alussa kaksi viikkoa ennen sarjakauden alkua, koska seuran manageri Miika Juntunen oli puuttunut Pyykölän mielestä liikaa valmennuksen toimintaan. Hän solmi 2010 loppuvuodesta kaksivuotisen sopimuksen valmennuspäälliköksi oululaisseura Tervarit-junioreiden kanssa.
Vuonna 2015 Pyykölä toimi AC Kajaanin päävalmentajana. Sen jälkeen hän ollut apuvalmentajana PS Kemissä, Hakassa, FC Jazzissa ja viimeksi Veikkausliigassa IFK Mariehamnissa.
The Box Set

The Box Set on hard rock -yhtye KISSin kokoelma-albumi, joka julkaistiin 20. marraskuuta 2001. 
Kokoelma-albumi sisältää kaikkiaan viisi cd:tä, joilla on yhteensä 94 biisiä. Levyllä on KISSin esiasteen, Wicked Lesterin äänitysten lisäksi KISSin demoja ja aikaisemmin julkaisemattomia kappaleita 1960-luvun lopulta lähtien.
John C. Mather

John Cromwell Mather (s. 27. elokuuta 1945) on yhdysvaltalainen fyysikko, joka on tutkinut kosmista taustasäteilyä. Hän sai Nobelin fysiikanpalkinnon vuonna 2006 yhdessä George Smootin kanssa heidän havainnostaan kosmisen taustasäteilyn mustan kappaleen säteilyn kaltaisuudesta ja sen anisotropiasta. Mather työskentelee Yhdysvaltain avaruushallinto NASAssa.
Elämä.
Mather syntyi virginialaisessa pikkukaupungissa, kävi koulunsa lähistöllä ja sai stipendin Princetoniin, mutta ystävänsä houkuttelemana päättikin vaihtaa Berkeleyhin. Vuonna 1970 hän etsiskeli väitöskirjan aihetta ja pääsi mukaan kosmista taustasäteilyä tutkivaan projektiin nimeltä COBE. Siinä rakennettiin sensoreita jotka toimivat maanpinnalla tai ilmapallon varassa. Matherin väitös valmistui 1974. Vuonna 1976 NASA hyväksyi projektin jatkon ohjelmaansa, ja samantyyppisiä instrumentteja vietiin ilmakehän ulkopuolelle.
Merkitys.
Matherin ja Smootin COBE-instrumentillä tekemät havainnot vahvistavat teoriaa alkuräjähdyskestä ja siitä että maailmankaikkeus sai alkunsa tiheästä ja kuumasta aineesta.
George Smoot

George Fitzgerald Smoot III (20. helmikuuta 1945 Yukon, Florida, Yhdysvallat – 18. syyskuuta 2025 Pariisi, Ranska) oli yhdysvaltalainen astrofyysikko, tähtitieteilijä ja kosmologi, joka tutki kosmista taustasäteilyä. Hän sai Nobelin fysiikanpalkinnon vuonna 2006 yhdessä John C. Matherin kanssa heidän havainnostaan kosmisen taustasäteilyn mustan kappaleen säteilyn kaltaisuudesta ja sen anisotropiasta. 
Smoot syntyi Floridassa. Hän suoritti kaksi kandidaattitutkinnon sekä matematiikasta ja fysiikasta ja väitteli tohtoriksi MIT:stä vuonna 1970. Hän teki postdoc-vaiheen tutkimusta Berkeleyn Kalifornian yliopistossa Luis Alvarez tutkimusryhmässä.
Smoot aloitti Berekeleyssä HAPPE-kokeessa, ja hän tutki korkeaenergisiä kosmisen säteilyn tapahtumia. Hänen tutkimussuuntansa muuttui 1963 kosmiseen taustasäteilyyn.
Smoot alkoi jo 1974 edistää kosmisen taustasäteilyn tutkimusta varten lähetettävän satelliitin toteuttamista. Hän teki seuraavana vuonna Nasalle esityksen COBE-satelliitin toteuttamisesta. Smoot ja kaksi muuta ryhmää työskentelivät yhdessä COBEn toteuttamiseksi, ja Nasa hyväksyi vuonna 1982 suunnitelmat. Challenger-sukkulan räjähdys 1986 kuitenkin mutkisti tilannetta, eikä COBE päässyt matkaan alkuperäissuunnitelman mukaan 1988. Smoot kääntyi Neuvostoliiton avaruusohjelman ja Euroopan avaruusjärjestön pariin, mikä kuitenkin herätti uudestaan Nasan, joka ei halunnut yhdysvaltalaisen projektin päätyvän muiden laukaistavaksi. COBE laukaistiin lopulta 1989 pienellä raketilla Kaliforniasta. Se oli ensimmäinen kosmologian tutkimusta varten rakennettu satelliitti.
Smoot tutki ryhmineen satelliitin lähettämää dataa, ja vuonna 1992 ryhmä ilmoitti löydöksistään. He olivat havainneet kosmisessa taustasäteilyssä hyvin pieniä lämpötilavaihteluita. Smoot sanoi provakatiivisesti lehdistötilaisuudessa ”Jos olet uskonnollinen, tämä vastaa Jumalan näkemistä.” Löydös oli vahvistanut alkuräjähdysteorian maailmankaikkeuden synnystä.
Smootista tuli vuonna 2009 Paris Diderot -yliopiston fysiikan professori. Hän työskenteli AstroParticule et Cosmologie -laboratoriossa ja oli perustamassa Pariisiin kosmologisen fysiikan tutkimuskeskusta.
Ciba Specialty Chemicals

Ciba Specialty Chemicals oli sveitsiläinen kemianalan yritys. Yhtiön pääkonttori oli Baselissa, Sveitsissä. Sen liikevaihto oli vuonna 2004 noin 7 miljardia Sveitsin frangia ja sillä oli noin 19300 työntekijää. Yhtiö syntyi lääkeyritys Novartiksen kemianteollisuuden yhtiöittämisestä vuonna 1997. Ciba Specialty Chemicals sulautui BASF:iin kesäkuussa 2009. 
Ciba Specialty Chemicalsin Suomen hallinto- ja tuotekehitysyksikkö sijaitsivat Raisiossa sen ostettua vuonna 2004 Raisio Oyj:n kemianteollisuuden toiminnot. Syksyllä 2009 BASF ilmoitti yt-neuvottelujen päätyttyä lakkauttavansa Raision tuotekehitys-, hallinto- ja myyntiyksiköt.
Nordiska museet

Nordiska museet ("Pohjoismainen museo") on museo Ruotsin pääkaupungissa Tukholmassa. Se sijaitsee Djurgårdenin saarella lähellä kaupungin keskustaa. Museo esittelee Ruotsin kulttuurihistoriaa ja kansatiedettä 1500-luvulta nykypäivään.
Artur Hazelius perusti museon 1800-luvun toisella puoliskolla. Se tunnettiin alun perin nimellä Skandinavisk-etnografiska samlingen eli Skandinavialaisen kansatieteen kokoelma. Nykyisen nimensä Nordiska museet sai vuonna 1880.
Nykyinen museorakennus rakennettiin vuosina 1889–1907. Sen suunnittelijana toimi arkkitehti Isak Gustaf Clason. Kyseessä on yksi Tukholman monumentaalisimmista rakennuksista. Rakennuksessa on vaikutteita 1600-luvun pohjoiseurooppalaisesta renessanssiarkkitehtuurista, kuten Frederiksborgin linnasta. Museon keskuksena oleva suuri muistosali perustui Hazeliuksen vuonna 1890 esittämään suunnitelmaan. Sisäänkäyntiä koristavat obeliskit ja Kaarle X Kustaan ratsastajapatsas. Pääsalin päässä on massiivinen Kustaa Vaasan patsas.
Djurgårdsbronin läheinen alue, jossa museo sijaitsee, tunnetaan nimellä Leijonslätten.
Trap

Trap on skeetin ohella toinen olympialaji haulikkoammunnassa. Trap-lajeja ovat trap (olympiatrap), kaksoistrap, kansallinen trap (1-trap), automaattitrap (A-trap) ja metsästystrap. Trap (olympiatrap) ja kaksoistrap ovat kansainvälisiä lajeja, loput kolme lajia kansallisia.
Kansallisissa trap-lajeissa on aina viisi ampumapaikkaa suorassa linjassa ja kiekonheitin sijaitsee 15 metrin päässä ampumapaikkojen etupuolella (metsästystrapissa 10 m). Kiekko lähtee aina ampujan pyynnöstä, useimmilla radoilla mikrofonilähettimen välityksellä. Heittimenä käytetään automaattista heitintä, jossa on muuttuva heittokorkeus,-nopeus ja sivukulma, kunkin alalajin sääntöjen mukaisesti.
Olympia-trapissa on heitinhaudassa 15 heitintä, jotka säädetään kiinteiksi tietyn skeeman mukaan. Eli kunkin ampumapaikan edessä on kolmen heittimen muodostama ryhmä, jossa reunaheittimet heittävät kiekon jyrkemmässä kulmassa kuin keskiheitin. Ampujalla on käytettävissä kaksi laukausta kiekkoa kohti lukuun ottamatta finaalisarjoja jotka ammutaan yhdellä patruunalla.
Kaksoistrapissa heitetään kaksi kiekkoa kerralla myös ennalta säädetyn skeeman mukaan. Ampujalla on käytössään yksi laukaus kiekkoa kohti.
Sipoon kirkko (Helsinki)

Sipoon kirkoksi kutsuttiin Helsingin Taka-Töölössä, Töölön raitiovaunuvarikon vieressä osoitteessa Mannerheimintie 76 (ent. Läntinen Viertotie) sijainnutta jugendtaloa. Helsingin Raitiotie- ja Omnibus Osakeyhtiö (myöh. Helsingin kaupungin liikennelaitos) rakennutti sen työsuhdeasunnoiksi vuonna 1905. Arkkitehtina toimi Waldemar Aspelin, joka oli suunnitellut myös viereisen, vuonna 1900 valmistuneen raitiovaunuhallin, varikon vanhimman rakennuksen. Rakennus sai nimensä sipoolaisista raitiovaunujen rahastajista, joita palkattiin lakkoilevien työntekijöiden tilalle vuonna 1904, sekä tornista, joka toi mieleen kirkon. Rahastajat asuivat rakennuksen työsuhdeasunnoissa.
Rakennus purettiin vuonna 1978 ja oli Helsingin keskustan viimeisiä purettuja arvorakennuksia. Tilalle rakennettiin seuraavana vuonna arkkitehti Matti Hakalan suunnittelema harmaa elementtirakennus.
Talo on tullut tunnetuksi myös Hectorin Asfalttiprinssi-laulun (1973) sanoista, joissa laulaja ennakoi talon kohtaloa, sillä sen purkamisesta oli jo tehty päätös:
Hectorin lapsuudenkoti oli parin korttelin päässä Mannerheimintien toisella puolella, Mannerheimintie 45:ssä.
Kontraposto

Kontraposto (&lt; , ’vastakkain asetettu’) on varsinkin kuvanveistossa käytetty seisovan hahmon sommitteluperiaate. Kontraposto kehitettiin antiikin Kreikan kuvanveistossa, ja sitä sovellettiin paljon myös renessanssin taiteessa.
Kontrapostossa vartalon paino on toisen jalan varassa. Tukijalan ja vapaan jalan suhdetta käytetään tasapainottamaan vartalon liikkeiden suuntia niin, että ne asettuvat harmoniseksi kokonaisuudeksi.
Ihmishahmon asento noudattaa kontrapostossa rytmisen vastakkaisuuden periaatetta esimerkiksi siten, että kaksi ruumiinosaa kiertyy vastakkaisiin suuntiin. Tämä antaa hahmolle rennomman ja vähemmän jäykän ulkonäön. Kontraposto voi myös ilmaista jännitystä, kun hahmo on siirtymäisillään lepotilasta kävelyyn tai juoksuun.
NK Dinamo Zagreb

NK Dinamo on jalkapalloseura Kroatian pääkaupungista Zagrebista. Joukkueen kannattajat tunnetaan nimellä Bad Blue Boys.
Historia.
Toisen maailmansodan jälkimainingeissa kommunistien hallitsemassa Jugoslaviassa Zagrebin jalkapalloseurat lakkautettiin ja 9. kesäkuuta 1945 muodostettiin kaupungin joukkue "Dinamo" (”dynamo”), ja entisestä kaupungin suurseurasta Građanskista pelaajat liittyivät joko siihen tai Belgradin Partizaniin. Entinen Građanskin valmentaja Marton Bukovi jatkoi työtään Dinamon parissa yhdessä entisen seuran pelaajan Franjo Žlofin kanssa. Lisäksi joukkueeseen liittyi pelaajia HAŠKista ("Hrvatski akademski športski klub"), kuten Ratko Kacian, Željko Čajkovski, Svetozar Peričić ja Dragutin Lojen. Vuonna 1969 seura otti käyttöön Građanskin perinteiset värit ja sen perinteitä noudattelevan vaakunan. 
Vuonna 1991 seura muutti nimensä HAŠK-Građanskiksi ja 1993 Croatia Zagrebiksi. Tarkoituksena oli karistaa Kroatian itsenäisyyden kynnyksellä vanha kommunistimenneisyys. Kannattajien keskuudessa nimi säilyi kuitenkin Dinamona, ja virallisesti nimi palautettiin käyttöön 14. helmikuuta 2000.
Nelli-portaali

Nelli-portaali oli Suomessa käytössä ollut sähköisten aineistojen hallintaväline, yhteinen tietokantojen käyttöliittymä, jota käyttivät erityisesti yliopistojen ja ammattikorkeakoulujen kirjastot. Näiden lisäksi yleisten kirjastojen käytössä oli alueellisia Nelli-portaaleita. Nelli oli kansallisen elektronisen kirjaston hanke, mistä tulee myös nimi (National ELectronic Library Interface). 
Nelli oli metahakujärjestelmä, jolla käyttäjä voi suorittaa tiedonhaun useista tietokannoista ja muista tiedonlähteistä samalla kertaa. Tämä tarkoittaa, että käyttäjä voi ja hänen osittain myös täytyi säädellä omaa hakuprosessiaan monipuolisesti.
Nellin sisältö ja ulkoasu vaihtelivat portaalista toiseen, mutta perusrakenne oli yhteinen. Sisältö riippui siitä, mitä tietokantoja kutakin Nelliä ylläpitävä organisaatio tarjosi asiakkailleen. Nelli koostui kahdesta Ex Libris Groupin ohjelmistosta: MetaLib ja SFX.
Nelli-portaali otettiin käyttöön vuonna 2004 ja poistui käytöstä vuoden 2016 lopussa. Sen korvasi Finna-palveluperhe.
Hakutavat.
Nelli-portaalissa oli käytössä useita erilaisia hakutapoja:
Thriller

Thriller on yhdysvaltalaisen laulajan Michael Jacksonin kuudes studioalbumi, joka julkaistiin 30. marraskuuta 1982. Albumi on Yhdysvaltojen kaikkien aikojen toiseksi myydyin levy. Yhdysvaltalainen musiikkilehti "Rolling Stone" valitsi "Thrillerin" 1980-luvun seitsemänneksi parhaaksi rock-levyksi marraskuussa 1989.
"Thrilleriä" pidetään yleisesti Michael Jacksonin merkkiteoksena. Tuottaja Quincy Jones, lukuisat lauluntekijät mukaan lukien Jackson itse sekä laaja muusikkokaarti hioivat albumia pitkään. Useilla albumin raidoilla soitti yhdysvaltalainen soft rock -yhtye Toto. "Thrillerin" äänimaailma oli ajalleen edistyksellinen sekä huoliteltu ja albumin tuotantoon käytettiin runsaasti rahaa. Jacksonin väitetään vaatineen jo valmista levyä kokonaan uudelleen miksattavaksi, kun hän ei ollut millään tyytyväinen lopputulokseen.
Levymyynti ja menestys.
Michael Jacksonin "Thriller" on maailman kaikkien aikojen myydyin albumi, mutta tarkasta myyntimäärästä ei ole kuitenkaan varmuutta. Levyn on hurjimmillaan arvioitu myyneen 130 miljoonaa kappaletta. Toimittaja Bill Wyman kyseenalaisti "The New Yorkerissa" tammikuussa 2013 julkaistussa artikkelissaan usein esitetyn väitteen, jonka mukaan "Thriller" olisi yltänyt sadan miljoonan kappaleen myyntilukemaan, todenperäisyyden. Wyman katsoi myös myyntimäärien liioittelun olevan yleistä musiikkialalla. Yleinen arvio levyn myyntimäärästä oli pitkään noin 50 miljoonaa kappaletta. "The Wall Street Journalin" toimittaja Carl Bialik pohti puolestaan Jacksonin levymyyntitilastojen taustoja heinäkuussa 2009, jolloin "Guinness World Recordsin" viimeisimmässä "Thrilleriä" koskeneessa merkinnässä todettiin: ”Vaikka maailmanlaajuisten myyntilukujen vahvistaminen on mahdotonta, se "[Thriller]" pysyy epäilemättä edelleen kaikkien aikojen myydyimpänä albumina.”
Vuoden 2015 lopussa "Thriller" ylsi ensimmäisenä albumina Yhdysvalloissa 30-kertaiseen platinaan 30 miljoonan kopion myynnillään. "Thriller" on yksi kolmesta albumista, joka on ollut yli vuoden ajan Billboard 200 -listan kymmenen kärjessä. Albumi vietti siellä yhteensä 80 viikkoa, joista 37 viikkoa listaykkösenä. Listaviikkoja kertyi lopulta yhteensä 122.
"Thrilleriltä" julkaistiin seitsemän singleä, joista kaikista muodostui kymmenen kärjen hittejä. Niistä tunnetuimpia ovat ”Billie Jean”, rock-yhtye Van Halenin kitaristin Eddie Van Halenin kanssa esitetty ”Beat It” sekä nimikkokappale ”Thriller”, jonka 14 minuuttia pitkä musiikkivideo "Michael Jackson’s Thriller" on nähty keskeisenä tekijänä musiikkivideoiden suosion kasvamisessa.
"Thriller" toi Jacksonille seitsemän Grammy-palkintoa, joiden ohella hän sai samana päivänä myös kahdeksannen Grammyn eräästä toisesta levystä. Jackson oli ollut tyytymätön siihen, että hänen edellinen levynsä "Off the Wall" oli tuonut hänelle vain yhden Grammyn.
Tampereen klassillinen lukio

Tampereen klassillinen lukio (puhekielessä myös Clasu) on Tampereella sijaitseva lukio. Se sijaitsee Tampereen keskustassa Tuomiokirkon vieressä, Rautatienkadun ja Satakunnankadun kulmassa. Lukion rehtorina toimii Maria Kaakkolammi. Vuonna 2021 lukiossa oli noin 680 opiskelijaa.
Tampereen klassillisessa lukiossa on yleislinja ja luonnontiedelinja, joka aloitti syksyllä 2013. Linjaa varten remontoitiin laboratorioita ja kokoelmahuoneita.
Kielinä lukiossa voi opiskella englantia, espanjaa, italiaa, latinaa, ranskaa, ruotsia, saksaa ja venäjää. Lukiolla on Saksan liittotasavallan opetusministeriön virallinen lupa järjestää saksan kielen diplomikokeita, joiden läpäisy antaa oikeuden hakea korkeakouluopintoihin saksankielisissä maissa. Lukiolla on ystävyyskoulut Espanjassa, Italiassa, Ranskassa, Saksassa ja Tšekissä.
Kirjailija Jarkko Tontin romaani "Luokkakokous" kertoo Tampereen klassillisen lukion entisistä oppilaista, jotka järjestävät luokkakokousta.
Historia.
Tampereen klassillinen lyseo aloitti toimintansa 1901 Reaalilyseon rinnakkaisosastona. Koulu itsenäistyi Klassilliseksi lyseoksi 1903 ja oma, Johan Jacob Ahrenbergin suunnittelema koulurakennus valmistui 1907. Ennen lisärakennuksen valmistumista samassa talossa toimi myös keskikoulu. Nykyään lukion käytössä on myös vuonna 1968 valmistunut lisärakennus. Vuonna 2013 lukiossa aloitti luonnontiedelinja, jolle myönnettiin valtakunnallisen erityisen tehtävän asema syksyllä 2017. Vuonna 2016 valmistui yhdysrakennus, joka liittää yhteen päärakennuksen ja vuonna 1968 valmistuneen Rongansiiven.
Tampereen klassillinen lukio oli mukana opetus- ja kulttuuriministeriön käynnistämässä valtakunnallisessa tuntijakokokeilussa, joka kohdentui lukion syksyinä 2016 ja 2017 aloittaneisiin nuoriin.
Peter Norman

Peter Norman (15. kesäkuuta 1942 – 3. lokakuuta 2006 Melbourne) oli australialainen yleisurheilija ja vuoden 1968 Méxicon kesäolympialaisten 200 metrin juoksun hopeamitalisti. Hänen Méxicon olympialaisissa juoksemansa aika 20,06 säilyi Australian ennätyksenä vuoteen 2024 asti. Olympialaisten lisäksi Norman voitti saman matkan Australian mestaruuden viidesti (1966–1970) sekä vuoden 1966 Kansainyhteisön kisoissa 4 × 100 metrin viestijuoksussa pronssia.
Méxicon olympialaisissa yhdysvaltalaiset Tommie Smith ja John Carlos voittivat kulta- ja pronssimitalin. Palkintokorokkeella Smith ja Carlos, molemmat afroamerikkalaisia, nostivat mustaan nahkahansikkaaseen verhotun kätensä protestoidakseen kotimaansa rotusyrjintää Yhdysvaltain kansallislaulun soidessa. Norman tuki protestia pitämällä palkintojenjakoseremoniassa rinnassaan Olympic Project for Human Rightsin (OPHR) kangasmerkkiä. Kotimaassaan häntä rangaistiin teostaan epävirallisesti siten, että hän ei päässyt vuoden 1972 olympialaisiin, vaikka oli ennen kisoja maailmantilaston viides ja alittanut karsintarajan 13 kertaa.
Norman kuoli 64-vuotiaana infarktiin. Smith ja Carlos olivat kantamassa arkkua hänen hautajaisissaan.
Kovero

Kovero on
Järviä
katso myös
Henkilöitä
Enrique Bolaños

Enrique José Bolaños Geyer (13. toukokuuta 1928 – 14. kesäkuuta 2021) oli Nicaraguan presidentti vuosina 2002–2007. Hänen seuraajansa on Daniel Ortega.
Bolaños vastusti julkisesti 1980-luvulla hallinnutta Sandinistarintamaa ja hänet vangittiin. Suvun SAIMSA-yhtiö takavarikoitiin valtiolle.
Bolaños oli edeltäjänsä Arnoldo Alemán Lacayon varapresidenttinä. 4. marraskuuta 2001 vaalissa hän löi sandinistien Daniel Ortegan ja aloitti kautensa 10. tammikuuta 2002.
Hän oli Partido Liberal Constitucionalistan jäsen, mutta hajotti sen ja perusti oman APRE-puolueensa. Kautensa alussa hän ajoi korruption vastaista kampanjaa PLC:n johtajaa ja entistä presidenttiä Arnoldo Alemánia vastaa, joka tuomittiin 20 vuoden vankeuteen. PLC:n valta-asema parlamentissa heikensi Bolañosin mahdollisuuksia toteuttaa politiikkaansa.
Syys–lokakuussa 2005 puolestaan liberaali- ja sandinistapuolue ajoivat Bolañosin viraltapanoa. Yhdysvallat uhkasi avun peruuttamisella ja presidentinvaltaa heikentävä perustuslain lisäys lykättiin Bolañosin kauden jälkeen.
Shikishima

Shikishima () oli keisarillisen Japanin laivaston Shikishima-luokan pre-dreadnought-taistelulaiva. Yhdessä viiden muun taistelulaivan ("Yashima", "Fuji", "Hatsuse", "Asahi" ja "Mikasa") kanssa alus muodosti Japanin päätaistelulinjan Venäjän–Japanin sodassa vuosina 1904–1905.
Taustaa.
Vuosien 1894–1895 Kiinan–Japanin sodan jälkimainingeissa Venäjä painosti Japania palauttamaan Liaotungin niemimaan takaisin Kiinalle, minkä seurauksena Japani alkoi kasvattaa omaa sotilasmahtiaan tulevien uhkien varalta. Japani aloitti vuonna 1896 kymmenvuotisen laivastonrakennusprojektin valmistaakseen kuusi taistelulaivaa ja kuusi panssaroitua risteilijää.
Valmistus.
"Shikishima" tilattiin Britanniasta Thames Ironworks and Shipbuilding Companylta Blackwallista vuonna 1897. G. C. Macrow suunnitteli aluksen, joka oli käytännössä Britannian kuninkaallisen laivaston Majestic-luokan aluksen paranneltu versio. Sen köli laskettiin 29. maaliskuuta 1897 ja alus laskettiin vesille 1. marraskuuta 1898. Alus valmistui 26. tammikuuta 1900.
Palvelus.
"Shikishima" osallistui Venäjän–Japanin sotaan ja vaurioitui 9. helmikuuta 1904 Port Arthurin taistelussa. Lisäksi se otti osaa Yalu-joen taisteluun ja Tsushiman salmen taisteluun, jossa alukseen osui kymmenen kranaattia. Alus palveli ensimmäisessä maailmansodassa Japanin kotivesillä ja vuonna 1919 laiva modernisoitiin.
Alus uudelleenluokiteltiin 1. syyskuuta 1921 ”ensimmäisen luokan rannikkopuolustuslaivaksi”. Samalla se siirrettiin sukellusveneiden koululaivaksi. Laivasta poistettiin vuonna 1923 aseistus ja se poistettiin alusluettelosta Washingtonin laivastosopimuksen mukaisesti. Alus luokiteltiin 1. huhtikuuta kuljetusalukseksi. Se pysyi Sasebossa asunto- ja koululaivana.
"Shikishima" kellui yhä Tyynenmeren sodan jälkeen ja oli välttänyt yhdysvaltalaisten ilmahyökkäykset. Alus ei kuitenkaan ollut liikkunut omin voimin yli kahteen vuosikymmeneen, ja lopulta se romutettiin vuonna 1948 Sasebossa.
Skånemejerier

Skånemejerier Ek(onomisk) För(ening) on ruotsalainen meijerialan yritys, jonka tuotteita viedään myös Suomeen, Tanskaan ja Isoon-Britanniaan. Yhtiön kotipaikka on Malmö. Meijerillä on noin 700 työntekijää. Skånemejerier on ranskalaisen Lactalis-meijerijätin tytäryhtiö.
Suomessa Skånemejerier vastaa myös Oatly AB:n kauramaitotuotteiden markkinoinnista. 
Tuotteet.
Päätuotteita ovat ProViva-juomat ja juustot: Fundo Omega-3, Allerum 17 %, Baron, Glimminge, Marsvinsholm ja MiniMi.
Elektroninen tanssimusiikki

Elektroninen tanssimusiikki (myös dance ja klubimusiikki) eli EDM ("Electronic Dance Music") on elektronista musiikkia, jota kuulee yleensä yökerhoissa, radioasemilla ja erilaisissa show-esityksissä. Termillä viitataan useimmiten 1970-luvun lopun disco- ja funk-musiikista kehittyneisiin genreihin. Elektroninen tanssimusiikki jaotellaan kahteen osaan: 4/4-tahtilajissa kulkevat genret (kuten house, tekno, trance ja hard dance) ja rikkobiitti-genret (kuten breakbeat, elektro, drum’n’bass ja dubstep)
Tunnettuja EDM-kappaleita ovat tehneet muun muassa deadmau5, Alan Walker, Martin Garrix, Calvin Harris, Axwell, Swedish House Mafia, Krewella, Avicii, Bob Sinclar, Lasgo, ja David Guetta, Armin Van Buuren, Diplo, ja R3hab.
Hard dance.
Hard dance on ns. "raskasta" elektronista tanssimusiikkia. Hard dancen peruselementti on joka iskulla lyövä bassorumpu ja nopea tempo. Hard dance genrejä on mm. hardcore, hard techno, hard trance, hard house, hard NRG, hardstyle ja niistä kehittyneet tyylilajit ja suuntaukset.
Harmaaporonjäkälä

Harmaaporonjäkälä ("Cladonia rangiferina", syn. "Cladina rangiferina") on torvijäkälien sukuun kuuluva jäkälä. Se kasvaa 3–15 senttimetriä korkeaksi. Väriltään se on tuhkan- tai siniharmaa. Latvahaarat ovat ruskettuvia ja ovat käyristyneitä usein samaan suuntaan. Jäkälä on erittäin yleinen koko Suomessa. Se on vallitseva maajäkälä kangasmetsissä, soilla, kalliolla ja tunturikankailla. Harmaaporonjäkälä on yksi porojen tärkeimmistä ravintojäkälistä. Harmaaporonjäkälän jäkäläaineena eli sekundaarisena aineenvaihduntatuotteena esiintyy atranoriinia (C19H18O8) ja fumaariprotoketraarihappoa (C22H16O12).
Xtc

XTC on erittäin hyvin toimiva energiajuoma.
Porin yliopistokeskus

Porin yliopistokeskus (, "UCPori") on Porissa toimiva kahden yliopiston yhteinen yliopistokeskus. Kampusalueella opiskelee noin 1 200 opiskelijaa ja työskentelee noin 120 asiantuntijaa. Kampuksen saama rahoitus on vuosittain 8-10 miljoonan euron luokkaa. 
Yliopistokeskuksen toimitilat sijaitsevat arkkitehti August Krookin suunnittelemassa Porin Puuvillassa, entisen Porin puuvillatehtaan tiloissa Pohjoisrannassa Kokemäenjoen rannalla.
Yliopistoyksiköt.
Porin yliopistokeskuksen juuret juontavat vuoteen 1983, jolloin Tampereen teknillinen korkeakoulu aloitti täydennyskoulutuksen Porin koulutus- ja tutkimuskeskuksessa. Nykymuotoinen yliopistokeskus aloitti toimintansa vuoden 2004 alussa.
Nykyään yliopistokeskuksessa on kahden yliopiston toimintoja: Tampereen yliopiston Porin yksikkö sekä Turun yliopiston Turun kauppakorkeakoulun Porin yksikkö, Turun yliopisto digitaalisen kulttuurin, maiseman ja kulttuuriperinnön tutkinto-ohjelma, ja Turun yliopiston lääketieteellisen tiedekunnan opetusterveyskeskus. Aalto-yliopiston toiminta Porin yliopistokeskuksessa päättyi 1.7.2020. 
Hallintomalli ja palvelut.
Porin yliopistokeskuksen koordinaatiovastuu siirtyi 1.1.2025 alkaen Tampereen yliopistolta Turun yliopistolle.
Porin yliopistokeskuksen ylin päättävä elin on kahdesti vuodessa kokoontuva rehtorikokous. Sen puheenjohtajana on koordinaatioyliopiston eli Turun yliopiston rehtori. Porin yliopistokeskuksen johtaja toimii rehtorikokouksessa esittelijänä.
Porin yliopistokeskuksen johtajana toimi ajalla 1.8.2004–31.7.2008 HTT, dosentti, Martti Sinisalmi ja 1.8.2008–30.6.2014 YTM eMBA Harri Peltoniemi. TkT Jari Multisilta toimi johtajana 1.11.2014 alkaen elokuuhun 2018 saakka. TkT Tarmo Lipping aloitti Porin yliopistokeskuksen johtajana 1.4.2019. Vuonna 2023 yliopistokeskuksen johtajaksi valittiin TkT Katariina Yrjönkoski.
Yliopistokeskuksen opiskelijoiden yhteinen opiskelijajärjestö on nimeltään Ylioppilasyhdistys Pointer ry.
Porin ylioppilasyhdistyksen julkaisema Porin ylioppilaslehti Pointti ilmestyy 2–3 kertaa vuodessa.